**Primiti cu uratul?**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Uratura dedicata tuturor membrilor

LA MULTI ANI!

Haide-n rime să pornim

Profeția s-o împlinim

Care zice că-ntr-o sară

mândră ceată-o să apară

pe la ușa dumitale

să-ți ridice osanale,

ori să critice curat

tot ce e de înfierat.

Îți arunc acum mănușa

și deschide, gazdă, ușa

Mi te-așează în pridvor

că-ți vom face un favor

și n-om zice cele rele

că oricum sunt puțintele

Îți vom zice ce gândim

Adevăruri, nu venin.

Saltă gazda de pe prici,

Ia pocniți, băieți, din bici!

Prin urmare, gazdă dragă

Ieși cu un pahar de bragă

să pornească energia

ce-ți aduce-n prag simbria

unui an ce s-a încheiat

și-i acum încondeiat.

Fiecare picătură

cu a ei fermecătură

ne va prezenta pe dat’

tot ce-ai vrut și ai sperat.

Iese gazda din gârlici

Ia pocniți, gloate, din bici!

Iată bahica licoare

îmi deschide o cărare

către un gerar trecut

ce cu drag l-ai început

cu speranțe și curaj,

cu un tainic ancoraj

de a fericirii pală

fără rost de amăgeală.

Astăzi anul a trecut

și tot ce ai obținut

nu am cum să știu defel,

de nu e cam puțintel,

ori de-ți este suficient

și la suflet congruent.

Sunt și eu cam congruent

cu un frig nițel ardent

ce trece prin budigăi

Ia sunați din zurgălăi!

Dar oricum ce s-a întâmplat

Bogăție ți-a cedat

că a vieții întâmplare,

printr-o taină ca o boare,

îți aduce orșicând

experiență în primul rând,

iar ca bonus, făr’ să știi,

te ferește de prostii.

Prin urmare, gazda mea

să privești la a ta stea

și să mulțumesti smerit

pentru tot ce ai primit!

Tot ce am primit și eu

e doar vinul derbedeu

care din al meu pahar

s-a ”topit” ca un tâlhar.

De oi mai pocni din bici

crezi că-l prind pe păcălici?

Anul care, iată, vine,

al tău crez îl va susține

dacă brazda de sub plug

îți va arăta belșug

Brazda-n curte să o dăm

să vedem ce-o să aflăm

Ia mânați boii din bici,

Ceată mare de voinici!

Ce stai gazdă-n bătătură,

Te coboară-n arătură

Și să vezi c-al tău pământ

Bogăției-i șezământ

Nu-l căta de diamante

că nu sunt prea importante,

Ci te-apleacă mai vârtos

și să simti cu-al tău miros

cum miroase a curat

și de zei îi dezmierdat.

Iar când vor mai trece luni,

două-trei să mai aduni,

Gazdă, pune în pământ

Bobul de învățământ

ce îl ții astăzi ascuns,

neștiut și nepătruns.

Mă uit gazdă la pahar

și m-apucă-o ciudă iar

că nu știu din ce prilej

nu mai simt vin în gâtlej.

Și cum gazda nu aprobă

s-o trezim, ceată, cu-o tobă!

Și apoi, tu, mândră gazdă,

spre locul ce azi e brazdă

să privești din când în când

spre un firicel plăpând

ce va răsări atunci

când va fi iarbă pe lunci.

Al speranței timid vrej

se va ridica vârtej

spre acel nedefinit

către care ai țintit.

Vrejul să îți fie scară,

calea fără de ocară!

S-ajungi gazdă unde vrei

pe-ale viselor alei!

Tot ce azi simți că dorești,

mâine să sărbătorești!

Tot ce ieri ai chibzuit

și-a rămas zăgăzuit

să îl iei cu tine-n drum

într-un renăscut fatum!

Gazdă, ce tot stai și taci

Adă-ne vreo doi colaci,

și vreo două mere coapte

în semn de afinitate

pentru ce azi ți-am urat

drept o cale de urmat!

Și de vreti și bănuței,

Sunați iar din clopoței!

Să fii gazdă sănătoasă

necuprinsă de angoasă,

mai ales c-am isprăvit

și că tot ce ți-am dorit

n-a venit din obicei!

A avut un drept temei

că așa eu am simțit

să-ți transmit amănunțit

că a noastră prețuire

este semn clar de iubire.

Cu un bob de lacrimea,

eu închei urarea mea,

Dar nu plâng de despărțire

că simțind a mea pornire

știu că te voi revedea

peste-un an, în prag, colea,

răzimată-n așteptare

să primești nouă urare.

Noi plecăm acum de-aici,

Ia pocniți, fârtați, din bici!

Și din piepturi de țărani

să strigăm cu toți: MULȚI ANI!